SAMBIRO 18
Kasi Tikovwira Wuli Ŵakhristu Ŵanyithu Para Ŵasuzgika?
Para kwachitika soka, Ŵakaboni ŵa Yehova ŵakuchitapo kanthu mwaluŵiro kuti ŵawovwire Ŵakhristu ŵanyawo awo ŵakhwaskika. Uwu mbukaboni wakuti tikutemwana nadi. (Yohane 13:34, 35; 1 Yohane 3:17, 18) Kasi tikovwirana wuli?
Tikupeleka ndalama. Kale, njara yikuru yikawa mu charu cha Yudeya. Ntheura Ŵakhristu ŵa ku Antiyoke ŵakatuma ndalama kuti zovwire ŵanyawo ku Yudeya. (Milimo 11:27-30) Nase para tapulika kuti ŵabali ŵithu ku charu chinyake ŵasuzgika, tikutuma ndalama kwizira mu mpingo withu. Ndalama izi ŵakugulira ivyo ŵanyithu ŵasoŵerwa.—2 Ŵakorinte 8:13-15.
Tikovwira munthowa zinyake. Uko kwachitika soka, ŵalara ŵa mpingo ŵakupenja ŵabali wose na kuwoneseska kuti ŵali makora. Pakuŵa komiti iyo yikulaŵilira ntchito yakugaŵa chakurya, maji ghakumwa, vyakuvwara, pakugona, na munkhwala. Ŵakaboni ŵa Yehova awo ŵakumanya ntchito, ŵakujipeleka kunozga nyumba za Ŵakhristu ŵanyawo, na Nyumba za Ufumu. Pakuti tili ŵakukolerana kweniso tasambira maluso ghanandi chifukwa cha kugwilira ntchito pamoza, chikuŵa chipusu kovwirapo para kuli suzgo. Chakwamba, tikovwira “awo mbamoza na ise mu chipulikano,” kweni tikuŵataya chara ŵanthu ŵa visopa vinyake.—Ŵagalatiya 6:10.
Tikuŵapembuzga. Awo soka laŵawira, ŵakukhumbikwira chipembuzgo. Pa nyengo yakusuzga iyi, tikuzgokera kwa Yehova, pakuti ni “Chiuta wa chisangulusko chose.” (2 Ŵakorinte 1:3, 4) Tikuŵaphalira ivyo Chiuta walayizga mu Baibolo, na kuŵakumbuska kuti sonosono apa, Ufumu wa Chiuta umazgenge masoka ghose. Chitima na masuzgo vimalenge.—Chivumbuzi 21:4.
Chifukwa wuli Ŵakaboni ŵa Yehova ŵakuchitapo kanthu mwaluŵiro para kwawa soka?
Kasi tikuŵapembuzga wuli awo ŵali mu suzgo?
tum_Latn tum_Latn tum_Latn tum_Latn tum_Latn tum_Latn tum_Latn tum_Latn